Slökkviliðsmenn sem ráðnir voru í Slökkvilið höfuðborgarsvæðisins á síðustu þremur árum eru þeir sem eru óánægðastir samkvæmt trúnaðarmanni . Þeir gangi aðrar vaktir og upplifi sig ekki sem hluta af liðinu . Eins og greint var frá í kvöldfréttum Stöðvar 2 í gær lýsa slökkviliðsmenn hjá Slökkviliði höfuðborgarsvæðisins yfir óánægju með samskipti við yfirmenn í nýrri starfsánægjukönnu . Dregin er upp nokkuð svört mynd af líðan fólks í vinnunni . Trúnaðarmaður slökkviliðsmanna telur óánægjuna fyrst og fremst snúast um breytt vaktakerfi sem slökkviliðið tók upp árið 2015 og gildir einungis fyrir þá starfsmenn sem hófu störf eftir þann tíma . Umræddar vaktir eru bæði styttri og óreglulegri . „ Þetta er blandað kerfi af tólf tíma kerfi sem við erum með og svo átta tíma kerfi . Þetta eru margir komu - og brottfarartímar og líka launamunur sem getur verið allt að hundrað þúsund krónur , eftir því hvar þú stendur í kerfinu , “ segir Bjarni Ingimarsson trúnaðarmaður . Um sextíu manns séu á þessum vöktum . „ Flestir eru náttúrulega ósáttir , reiðir og pirraðir , yfir þessu kerfi og hvernig það er uppsett , “ segir Bjarni . Þeir upplifi sig ekki sem hluta af liðinu þar sem þeir gangi ekki fastar vaktir eins og aðrir starfsmenn . Þá segir Bjarni að það skorti upplýsingaflæði til starfsmanna , sérstaklega þeirra sem séu á blönduðum vöktum . „ Þeim finnst þeir ekki vera að fá sömu samskipti . Þau þekkja reyndar ekki yfirstjórnina jafnvel og við sem byrjuðum áður fyrr . Við fórum bara upp á skrifstofu og spjölluðum við slökkviliðsstjóra eða varaslökkviliðsstjóra ef þannig bar við . Þannig er það ekki í dag og þá kannski verða samskiptin stirðari , “ segir Bjarni . Hann er þó sannfærður um að óánægjan hafi engin áhrif á störf slökkviliðsmanna . „ Það sýnir það að þeir starfsmenn sem byrjuðu 2015 eru enn þá í starfi hjá okkur þrátt fyrir óánægjuna . Það sýnir áhugann á starfinu og það kristallast í þeirri góðu þjónustu sem við veitum okkar skjólstæðingum , “ segir Bjarni Ingimarsson , trúnaðarmaður slökkviliðsmanna . Slökkviliðsmenn hjá Slökkviliði höfuðborgarsvæðisins lýsa yfir óánægju með samskipti við yfirmenn í nýrri starfsánægjukönnun . Dregin er upp nokkuð svört mynd af líðan fólks í vinnunni .